মা    মাগো তোমার আঁচল ছিঁড়ে আর যাবো না দূরে  আর যাবো না তোমায় ছেড়ে সদূর দিনাজপুরে  থাকবো আমি তোমার কোলে তোমার-ই মিরপুরে  ডাকবো আমি মা মা করে কোকিল ছানার সুরে।    তোমার আছে শান্তশীতল ছোট্ট তুরাগ নদী  ছোট্ট মাছের সাঁতারকাটা বিশাল হাওর ঝিল  তোমার আছে সবুজ আঁচল ফসলভরা বিল  সেই ফসলের মায়ায় বেধে আমায় রাখ যদি  আসবো ফিরে বারে বারে এই দুনিয়া ঘুরে।    তোমার আছে মুক্তা-মানিক জোছনা মাখা ছায়া  রাতের  কোলে ভেসে বেড়ায় চন্দ্র-তারার মেলা  দুষ্ট ছেলেও যায় ঘুমিয়ে এমন তোমার মায়া  সেই মায়া আর সোহাগ দিয়ে সাজাও যদি ডালা  থাকবো আমি তোমার কোলে তোমার হৃদয় জুড়ে।    মাগো তোমার আঁচল ছিঁড়ে আর যাবো না দূরে  থাকবো আমি তোমার কোলে তোমার-ই মিরপুরে।